Juru Baso (Sipangka)
Dikanang maso dahulu, disabuik musim panambai,
samaso padi di rangkiang. Dijamua dek si Kambang Manih baduo jo si Kambang
Aluih. Hari paneh jamua takaka, masiak sasinga paneh patang. Ditumbuak padi di
kincia, diindang ditampi-tampi, hinggo atah tasisiah juo. Ditanak jo tungku
duo, disulo jo puntuang rokok. Baatunyo kini, kok padi lah jadi bareh, nasi lah
jadi hidangan, lah tibo di hadapan kito basamo. Manuruik kato si rajo janang;
lah rato cukuik kasadonyo. Alah sabarih jamba nan tahidang, dari pangka sampai
ka ujuang, dari tangah lalu ka tapi, manjamba ka ruang gadang. Ibaraik
basukek rasolah panuah, umpamo babilang rasolah cukuik. Tapi samantangpun
baitu, kok ado lirik nan talampau, kok ado kurang nan ka ditukuak, senteang nan
ka dibilai. Yo layangkanlah dek Angku pandangan ka nan jauh, tukuikkanlah ka
nan ampiang, samintaro janang lai tagak juo. Bak pituah Datuak juo; tuan Katik mangarang bandua,
takarang di banang balang. Sungguahpun cukuik dari dapua, tibo di ujuang antah
kurang.
Tumpuan Kato (Pihak
Tamu/Ujuang)
Sapanjang
panitahan Angku tadi, tantangan juadah nan ka tangah; lah elok liriknyo bak
batanam, ancak susunnyo bak mamarik. Dek mato kami nan mancaliak; ibaraik
bungo lah jadi putiak, putiak lah suko jadi buah, buah lah masak ranum pulo.
Tenggih bak raso kadijuluak, randah bak raso kadijangkau. Dijuluak bak raso ka
rasan pisau, dijangkau izin nan balun. Jadi, tapaso binanti jatuah dari tampuak
mah Angku, sakian sambah di pulangkan ka bakeh Angku.
Opsi Lain
Tumpuan
Kato (Pihak Tamu/Ujuang)
Tantangan juadah nan ka tangah; indak
ado kurang nan makanan tukuak, sentiang nan makanan bilai. Tapi, sungguahpun
baitu, ibaraik urang manabang kayu, dek Angku nan dipangka, tabanglah dek Angku
dari sinan, nan kami sisiak dari siko.
Juru
Baso (Sipangka)
Mandangan pituah Angku, sanang rasonyo
kiro-kiro. Baa tu nyo kini; disikek luluak nan lunak, ditanam padi di
sawah, dituai basamo-samo. Jikok sifaik nan Angku mintak, nak kami mulai jo
bismillah, turuik dek Angku basamo-samo.
Opsi Lain
Juru Baso (Sipangka)
Pulau Aia Lubuak Kilangan-pandan
sapanjang muaronyo, ambiak aia basuahlah tangan, rasaki samo-samo kito tarimo.
min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn min_Latn zsm_Latn min_Latn min_Latn min_Latn min_Latn min_Latn min_Latn min_Latn min_Latn min_Latn ind_Latn zsm_Latn min_Latn min_Latn min_Latn min_Latn min_Latn ind_Latn min_Latn min_Latn min_Latn min_Latn min_Latn ind_Latn min_Latn min_Latn min_Latn